section_heading: Vojna karijera
paragraph_text: Eberhard von Claer rođen je 9. kolovoza 1856. u Lübenu. U prusku vojsku stupio je kao kadet u travnju 1873. godine služeći u 1. gardijskoj streljačkoj pukovniji u Berlinu. Od listopada 1879. pohađa Prusku vojnu akademiju, te nakon završetka iste, u lipnju 1882., s činom poručnika vraća se na službu u 1. gardijsku streljačku pukovniju. Od travnja 1884. nalazi se na službi u Glavnom stožeru gdje služi iduće dvije godine. Nakon ponovnog povratka u 1. gardijsku streljačku pukovniju, u veljači 1887. postaje pobočnikom u 3. gardijskoj brigadi. U lipnju 1888. promaknut je u čin satnika, te postaje zapovjednikom satnije u 1. gardijskoj streljačkoj pukovniji. Od veljače 1891. služi u ministarstvu rata, te kao pobočnik u Gardijskom korpusu. U prosincu 1893. unaprijeđen je u bojnika, dok u kolovozu 1894. postaje zapovjednikom bojne u 76. pješačkoj pukovniji. Nakon toga od travnja 1897. služi kao zapovjednik bojne u 162. pješačkoj pukovniji, da bi u travnju iduće 1898. godine postao zapovjednikom 9. lovačke bojne kojom zapovijeda do lipnja 1900. kada je premješten na službu u stožer 3. gardijske grenadirske pukovnije.